ORDE do 12 de novembro de 2010 pola que se amplía o prazo de xustificación das subvencións convocadas ao abeiro da Orde do 26 de xullo de 2010, pola que se establecen as bases reguladoras para a concesión, en réxime de concorrencia competitiva, das subvencións aos/ás titulares de obradoiros artesanais para actuacións de fomento e desenvolvemento do sector artesanal galego, no ámbito da Comunidade Autónoma de Galicia e se procede á súa convocatoria para o ano 2010. (Código de procedemento IN201G).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 19/11/2010

A Orde do 26 de xullo de 2010, publicada no Diario Oficial de Galicia número 152, do 10 de agosto, corrixida no DOG número 162, do 24 de agosto, establece as bases reguladoras para a concesión, en réxime de concorrencia competitiva, de subvencións aos/ás titulares de obradoiros artesanais para actuacións de fomento e desenvolvemento do sector artesanal galego, no ámbito da Comunidade Autónoma de Galicia e se procede á súa convocatoria para o ano 2010. (Código de procedemento IN201G).
No artigo 17º.1 do anexo I establécese que para cobrar a subvención, o/a beneficiario/a presentará, no respectivo departamento territorial competente en materia de artesanía ou nos servizos centrais da Consellería de Economía e Industria, ou a través dalgunha das formas previstas no artigo 38º.4 da Lei 30/1992, orixinal ou copia compulsada da documentación xustificativa da realización do investimento que fose obxecto de subvención, tendo de prazo ata o 20 de novembro de 2010 inclusive.
Tendo en conta o atraso producido na resolución da devandita axuda, motivado polo volume de solicitudes presentadas, e polo longo proceso de avaliación, e, co fin de viabilizar os procesos de xestión e dado que non se causa prexuízo a terceiros, procede modificar o devandito precepto.
Na súa virtude, facendo uso das facultades que me confiren o artigo 34º da Lei 1/1983, do 22 de febreiro, reguladora da Xunta e da súa Presidencia, e demais disposicións de xeral aplicación,
DISPOÑO:
Artigo único.-Modificación do artigo 17º.1 do anexo I da Orde do 26 de xullo de 2010, pola que se establecen as bases reguladoras para a concesión, en réxime de concorrencia competitiva, das subvencións aos/ás titulares de obradoiros artesanais para actuacións de fomento e desenvolvemento do sector artesanal galego, no ámbito da Comunidade Autónoma de Galicia e se procede á súa convocatoria para o ano 2010. (Código de procedemento IN201G).
O primeiro parágrafo do punto 1 do artigo 17º do anexo I da referida orde queda redactado nos seguintes termos:
«1. Para cobrar a subvención, o/a beneficiario/a presentará no respectivo departamento territorial competente en materia de artesanía ou nos servizos centrais da Consellería de Economía e Industria, ou a través dalgunha das formas previstas no artigo 38º.4 da Lei 30/1992, orixinal ou copia compulsada da documentación xustificativa da realización do investimento que fose obxecto de subvención, tendo de prazo ata o 15 de decembro de 2010, inclusive, e constará dos seguintes documentos:».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de novembro de 2010.
Javier Guerra Fernández
Conselleiro de Economía e Industria